Oficiālais Vēstnesis L 105 , 14/04/2004 Lpp. 0039 - 0039



Komisijas lēmums (2004. gada 2. aprīlis) par Padomes Direktīvas 72/166/EEK piemērošanu attiecībā uz transportlīdzekļu īpašnieku civiltiesiskās atbildības apdrošināšanas kontroli (izziņots ar dokumenta numuru C(2004) 1235) (Dokuments attiecas uz EEZ) (2004/332/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Direktīvu 72/166/EEK (1972. gada 24. aprīlis) par dalībvalstu tiesību aktu tuvināšanu attiecībā uz civiltiesiskās atbildības apdrošināšanu saistībā ar mehānisko transportlīdzekļu izmantošanu un attiecībā uz kontroli saistībā ar pienākumu apdrošināt šādu atbildību [1], un jo īpaši tās 7. panta 3. punktu, tā kā: (1) Attiecības starp dalībvalstu un Horvātijas, Kipras, Čehijas Republikas, Ungārijas, Islandes, Norvēģijas, Slovākijas, Slovēnijas un Šveices apdrošināšanas apvienībām (še turpmāk – apvienības) reglamentē 2002. gada 30. maija Daudzpusējais nolīgums (še turpmāk – Nolīgums). (2) Nolīgums tika pievienots Komisijas Lēmumam 2003/564/EK (2003. gada 28. jūlijs) par to, kā Padomes Direktīvu 72/166/EEK piemērot attiecībā uz transportlīdzekļu īpašnieku civiltiesiskās atbildības apdrošināšanas kontroli [2], un saskaņā ar minēto lēmumu katrai dalībvalstij vajadzēja atturēties veikt civiltiesiskās atbildības apdrošināšanas kontroli attiecībā uz transportlīdzekļiem, kuri parasti atrodas citā dalībvalstī vai Horvātijas, Kipras, Čehijas Republikas, Ungārijas, Islandes, Norvēģijas, Slovākijas, Slovēnijas un Šveices teritorijā un uz kuriem attiecas Nolīgums. (3) 2003. gada 1. novembrī dalībvalstu un Horvātijas, Kipras, Čehijas Republikas, Igaunijas, Ungārijas, Islandes, Latvijas, Lietuvas, Maltas, Norvēģijas, Polijas, Slovākijas, Slovēnijas un Šveices apvienības parakstīja Nolīguma 1. papildinājumu, ar kuru paplašināja Nolīgumu, lai iekļautu Igaunijas, Latvijas, Lietuvas, Maltas un Polijas apvienības. Papildinājums paredz praktiskos nosacījumus, kas vajadzīgi, lai atceltu to transportlīdzekļu apdrošināšanas kontroli, kuri parasti atrodas pēdējo minēto valstu teritorijās. (4) Tādēļ ir izpildīti visi nosacījumi, kas vajadzīgi, lai atceltu trešo personu civiltiesiskās atbildības transportlīdzekļu apdrošināšanas kontroli saskaņā ar Direktīvu 72/166/EEK starp dalībvalstīm un Igauniju, Latviju, Lietuvu, Maltu un Poliju, IR PIEŅĒMUSI ŠO LĒMUMU. 1. pants No 2004. gada 30. aprīļa dalībvalstis atturas veikt to transportlīdzekļu īpašnieku civiltiesiskās atbildības apdrošināšanas kontroli, kuri parasti atrodas Igaunijas, Latvijas, Lietuvas, Maltas un Polijas teritorijā uz kuriem attiecas papildinājums Nr. 1 2003. gada 1. novembra daudzpusējam nolīgumam starp Eiropas ekonomikas zonas dalībvalstu un citu asociēto valstu apdrošināšanas apvienībām. 2. pants Dalībvalstis tūlīt informē Komisiju par pasākumiem, ko tās ir veikušas, lai piemērotu šo lēmumu. 3. pants Šis lēmums ir adresēts dalībvalstīm. Briselē, 2004. gada 2. aprīlī Komisijas vārdā — Komisijas loceklis Frederik Bolkestein [1] OV L 103, 02.05.1972., 1. lpp. Direktīvā jaunākie grozījumi izdarīti ar Direktīvu 84/5/EEK (OV L 8, 11.01.1984., 17. lpp.). [2] OV L 192, 31.07.2003., 23. lpp. --------------------------------------------------